KZN-storms saai verwoestingArgieffoto Erge storms in dele van KwaZulu-Natal het Maandag verwoesting in die provinsie gesaai. Een persoon is deur weerlig getref, 18 mense het verskeie beserings opgedoen en talle mense is haweloos gelaat. Lennox Mabaso, ŉ woordvoerder van die provinsiale departement van samewerkende regering, het gesê swaar reën het omstreeks 17:00 oor sommige gedeeltes van die provinsie uitgesak. “Voorlopige ondersoek dui daarop dat die Midlands-omgewing, en Bergville en uPhongolo in die noordelike dele van die provinsie, die ergste deur die storms geraak is,” het Mabaso gesê. Volgens Mabaso is die Emmaus-hospitaal in Ukhahlamba naby Bergville verwoes en pasiënte moes na ander nabygeleë mediese sentra oorgeplaas word. LUR Nomusa Dube-Ncube het ŉ rampbeheerspan na die gebiede gestuur om die beseerdes en haweloses by te staan. Die persoon wat deur weerlig getref is, sterk aan in die uPhongola-omgewing. – SAPA